DStv Media Sales moet R180 m. opdokDStv Media Sales (Foto: Facebook) DStv Media Sales is Donderdag ŉ boete van R180 miljoen opgelê vir prysvasstelling. Die maatskappy het erken dat hy die die Mededingingswet oortree het deur pryse en handelsomstandighede vas te stel. DStv Media Sales is ŉ MultiChoice-maatskappy en verkoop onder meer kommersiële lugtyd en uitsaai-borgskappe vir talle van DStv se kanale. Dié boete spruit uit ’n ondersoek wat in November 2011 van stapel gestuur is waarin bevind is dat verskeie mediamaatskappye deur die Media Credit Co-Ordinators (MCC) ooreengekom het om soortgelyke afslag en betaalvoorwaardes aan advertensieagentskappe te bied wat advertensies by MCC-lede geplaas het. MCC-geakkrediteerde agentskappe het ŉ afslag van 16,5 % gekry, terwyl nie-lede 15%-afslag aangebied is. Die Mededingingskommissie het in ŉ verklaring gesê hy het bevind dat die praktyke van DStv Media Sales mededinging tussen die maatskappye beperk en belemmer het omdat hulle nie onafhanklik ’n element van prys bepaal het in die vorm van afslag of handelsvoorwaardes nie. Uiteindelik kom dit neer op prysvasstelling en die vasstelling van handelsomstandighede wat ’n oortreding van die Mededingingswet is. Soveel as R22 miljoen van die R180 miljoen boetegeld sluit ŉ administratiewe fooi is. Die maatskappy gaan verder ook R8 miljoen oor drie jaar aan die Ekonomiese Ontwikkelingsfonds betaal om die ontwikkeling van swart beheerde klein media- of advertensieagentskappe wat kapitaal benodig te ondersteun. Die geld gaan ook gebruik word om swart studente wat in die media- of advertensiewese wil studeer, te ondersteun. Die maatskappy gaan ook 25% ekstra lugtyd bied vir elke rand van lugtyd wat kwalifiserende klein agentskappe koop.